དེ་ཡང་གསར་འགོད་གསལ་བསྒྲགས་སྐབས་ཐོག་མར་གྲོས་ཚོགས་འཐུས་མི་སྐུ་ཞབས་ཐཱོ་མ་སི་མན་གྱིསང་ཚོ་ཡུ་རོབ་སྤྱི་མཐུན་ཚོགས་པས་༧ཏཱ་ལའི་བླ་མ་མཆོག་གིས་འདོན་གནང་བའི་དབུ་མའི་ལམ་གྱི་སྲིད་བྱུས་ལ་ཡིད་ཆེས་ཞུ་བཞིན་ཡོད།བོད་དང་ང་ཚོའི་བར་སེམས་ཐག་ཧ་ཅང་ཉེ་པོ་ཡོད་པ་བཤད་མ་དགོས་པ་རེད།ཁ་སང་ཕྱི་ཟླ་༥པའི་ཚེས་༩ཉིན་ནི་ཡུ་རོབ་ཀྱི་ཉིན་མོ་ཁེལ་ཡོད་སྟབས་དམིགས་བསལ་ཉིན་མོ་དེར་ང་ཚོས་༸གོང་ས་ཏཱ་ལའི་བླ་མ་མཆོག་མཇལ་རྒྱུ་བྱུང་།ཞེས་དང་།༧གོང་ས་མཆོག་གིས་ཡུ་རོབ་ནང་གི་རང་དབང་དང་།དྲང་བདེན།འགྲོ་བ་མིའི་ཐོབ་ཐང་།དེ་བཞིན་དབུལ་པོར་རོགས་སྐྱོར་བྱས་པ་བཅས་ལ་བསྔགས་བརྗོད་གནང་བྱུང་སྐོར་དང་།དབུ་མའི་ལམ་ལ་བརྟེན་ནས་མིང་དོན་མཚུངས་པའི་རང་སྲིད་རང་སྐྱོང་འཐོབ་རྒྱུའི་བོད་མིའི་སྒྲིག་འཛུགས་ཀྱི་སྲིད་ཇུས་ལ་རྒྱབ་སྐྱོར་ཡོད་སྐོར།རྒྱ་ནག་གཞུང་གིས་གྲངས་ཉུང་མི་རིགས་ཀྱི་སྐད་ཡིག་བརྡལ་བཤིག་གཏོང་བཞིན་པར་ངོ་རྒོལ་ཡོད་སྐོར་སོགས་བརྗོད་སོང་བ་མ་ཟད།ཁོང་དྷ་རམ་ས་ལར་ཐེངས་ལྔ་དྲུག་ཙམ་ཡོང་ཡོད་སྐོར་དང་།ཐེངས་གཅིག་ལ་བོད་མིའི་འོས་བསྡུའི་ལས་རིམ་སྐབས་དང་ཁེལ་ཡོད་སྟབས་མང་ཚོགས་རྣམས་ཀྱིས་ཆ་ཤས་ཡག་པོ་བླངས་པ་མཐོང་བྱུང་སྐོར།མི་རིང་བར་མིང་དོན་མཚུངས་པའི་རང་སྲིད་རང་སྐྱོང་ཐོབ་རྒྱུ་རེ་བ་དང་རྒྱབ་སྐྱོར་ཡོད་སྐོར་བཅས་སོགས་གསུངས་སོང་།